- ROM BOREY BATAGAA
- <
- 10
- >

10
1 Agʼarmey, hayaa kaŋ goo ay binoo ra, woo kaŋ ay gʼa ŋaaray Irkoy ga Izirayel borey se manʼti kala i ma hallasi. 2 Ay ga tee i se seede kaŋ biney kul sii kala Irkoy se, amma i si wan takaa. 3 I mana faham Irkoy šerretaraa se. I nka baa ngi ma ngi boŋ [šerretaraa] kayandi. I mana ngi boŋ yeeti Irkoy šerretaraa cire. 4 Almasihu ti Musa ašariyaa guwoo, maanaa boro kul kaŋ naanay ga duu šerretaray.
Boro kul kaŋ naanay Almasihu ga hallasi
5 Šerretaraa kaŋ hun ašariyaa ra, Musa šelaŋ a ga ka nee: «Boro kaŋ ga hayey wey ka goy ga huna ngi albarkaa ra.»*10.5 Sargarey 18.5. 6 Šerretaraa kaŋ ga hun naanaa ra mma nee: «Masi nee ni binoo ra: ‹May no ma žigi beenaa ra?› – maanaa ka Almasihu zumandi, – 7 wala: ‹May no ma zunbu guusu futaa ra?› – maanaa ka Almasihu žigandi kʼa tunandi bukawey ra.» 8 Aywa, macin no a ga nee? A nee: «Šennoo goo ni jeroo ga, a goo ni miɲoo ra, a goo ni binoo ra.»†10.8 Alhukumoo 30.12–14. Nga ti naanaa šennoo kaŋ ir gʼa waazu. 9 Nda nʼna ni miɲoo ka cimandi kaŋ Isa ti Koy, de mo ni naanay ni binoo ra kaŋ Irkoy nʼa tunandi bukawey ra, nʼga hallasi. 10 Zama boro mma naanay nga binoo ra ka diyandi boro šerrante, boro kaŋ miɲoo na Isa koytaraa cimandi ga hallasi. 11 Citaaboo nee: «Boro kul kaŋ naanay a si haawi.»‡10.11 Ezayi 28.16. 12 Fay-fayyan sii Alyahuudu nda Grek game, Koy follokaa ti ngi kul Koyoo, kabedoona no borey kul se kaŋ gʼa cee. 13 Zama «boro kul kaŋ nʼir Koyoo maaɲoo cee ga hallasi.»§10.13 Žowel 3.5.
14 Taka foo nda i ga boro cee kaŋ i mana naanay a? Taka foo nda i ga naanay boro kaŋ i mana bay ka maa nga šennoo? Taka foo nda i ga maa nga šennoo bila waazukaw? 15 Taka foo nda i ga waazu nda i mana sanbandi? Sanda takaa kaŋ nda a hantumandi Citaaboo ra ka nee: «Borey kaŋ ga haya boryayaŋ har cewey ga boori.»*10.15 Ezayi 52.7. 16 Woo kul, manʼti borey kul ka haŋajer Alhabar Boryaa se, sanda takaa kaŋ nda Ezayi nee: «Ir Koyoo, may ka naanay ir waazoo?»†10.16 Ezayi 53.1. 17 Adiši naanay si duwandi kala šennoo kaŋ boro ga maarʼa ra, šennoo kaŋ boro ga maarʼa si hun kala Almasihu šennoo ra. 18 Amma ay nee: «I nka mana maa wala?» Šikka sii kaŋ i maa:
«Ngi jindey koy gandaa kul ra.
Ngi šennoo too hala aduɲɲa kaydogey ga.»‡10.18 Zaburey 19.5.
19 Ay nee koyne: «Izirayel nka mana faham šennoo se wala?» Za gayyan ga Musa nee Irkoy ka nee:
«Ay ga kate war ma canse dumi buuna ga.
Ay ga war futandi dumi ga kaŋ sii nda lakkal.»§10.19 Alhukumoo 32.21.
20 Ezayi koy hala nongu kaŋ ra a nee: «Irkoy nee:
‹Borey kaŋ manʼay ceeci ka duu agay.
Ay nʼay boŋ bangandi borey se kaŋ manʼay hãa.›»*10.20 Ezayi 65.1.
21 Amma Izirayel here a nee:
«Zaaroo kul ay gʼay kaboo šerre dumi se kaŋ si haŋajer, a ga kakaw.»†10.21 Ezayi 65.2.

- ROM BOREY BATAGAA
- <
- 10
- >

*10:5 10.5 Sargarey 18.5.

†10:8 10.8 Alhukumoo 30.12–14.

‡10:11 10.11 Ezayi 28.16.

§10:13 10.13 Žowel 3.5.

*10:15 10.15 Ezayi 52.7.

†10:16 10.16 Ezayi 53.1.

‡10:18 10.18 Zaburey 19.5.

§10:19 10.19 Alhukumoo 32.21.

*10:20 10.20 Ezayi 65.1.

†10:21 10.21 Ezayi 65.2.

© 2019 BFP